Man in hof wat glo treintoerusting steelDie hoekslyper waarop beslag gelê is. Foto: Verskaf ŉ 33-jarige man verskyn Maandag in die Kaapstad-landdroshof nadat gesteelde toerusting, wat gebruik word om treine in stand te hou, glo in sy besit gevind is. Sers. Noloyiso Rwexana, polisiewoordvoerder vir die Wes-Kaap, het gesê die man se inhegtenisneming volg ná ŉ gesamentlike intelligensiegedrewe poging deur die polisie en die Passasierspooragentskap van Suid-Afrika (Prasa). “Die polisie het inligting opgevolg van ŉ tegnikus van Prasa wat glo toerusting en onderdele van treine by die Soutrivier-depot gesteel het,” het Rwexana gesê. “ŉ Klopjag is by die verdagte se huis in Khayelitsha uitgevoer, waar die polisie op, onder meer, ŉ petrolaangedrewe hoekslyper afgekom het wat aan Prasa behoort.” Die man is in hegtenis geneem op aanklag van die besit van gesteelde goedere. “Die diefstal van toerusting wat gebruik word vir die instandhouding van ons treine het ŉ groot bron van kommer geword vir owerhede. Dit het ŉ beduidende uitwerking op die volhoubaarheid van die verskaffing van openbare vervoer vir inwoners. Gelukkig kry die samewerking tussen die polisie en die publiek en ander rolspelers momentum,” het Rwexana bygevoeg. Nóg toerusting wat gevind is. Foto: Verskaf